1. ------IND- 2020 0468 F-- HU- ------ 20200729 --- --- PROJET

|  |  |  |
| --- | --- | --- |
| **FRANCIA KÖZTÁRSASÁG** | | |
|  |  |  |
| Az Ökológiai Átmenetért Felelős Minisztérium, és a Gazdasági és Pénzügyminisztérium | | |
|  |  |  |
|  |  |  |

**2020. xx. xx-i 2020-xxx. sz. kormányrendelet az elektromos és elektronikus berendezések javíthatósági indexéről**

NOR-azonosító:

***Érintett csoportok:*** *az elektromos és elektronikus berendezések gyártói, importőrei, forgalmazói vagy értékesítői, valamint kereskedelmi tevékenységüket Franciaországban folytató, ezeket a berendezéseket valamely internetes honlapon, platformon vagy egyéb online terjesztői úton értékesítő személyek.*

***Tárgy:*** *a Környezetvédelmi Törvénykönyv L. 541-9-2. cikkében meghatározott javíthatósági index alkalmazási szabályai*

***Hatálybalépés:*** *a jogszabály 2021. január 1-jén lép hatályba.*

***Tájékoztatás:*** *a jelen kormányrendelet a Környezetvédelmi Törvénykönyv L. 541-9-2. cikkének alkalmazási szabályait határozza meg, amely az elektromos és elektronikus berendezések bizonyos kategóriái esetében javíthatósági index bevezetését írja elő. A kormányrendelet többek között meghatározza az index megállapításához szolgáló szempontokat és számítási módszert. Az érintett berendezések gyártói és importőrei díjmentesen tájékoztatják a forgalmazókat és minden érdekelt személyt a javíthatósági indexről és annak számítási paramétereiről. A forgalmazók, köztük a távértékesítést végző forgalmazók jelöléssel, címkézéssel, hirdetmény útján, vagy bármilyen egyéb, a célnak megfelelő módon, a vásárláskor díjmentesen tájékoztatják a fogyasztót az érintett berendezések javíthatósági indexéről.*

***Hivatkozások:*** *e kormányrendelet a Légifrance honlapon olvasható: (*[*http://www.legifrance.gouv.fr*](http://www.legifrance.gouv.fr/)*).]*

**A miniszterelnök,**

a ökológiai átmenetért felelős miniszter, és a gazdasági és pénzügyminiszter jelentése alapján,

tekintettel a hulladékokról és egyes irányelvek hatályon kívül helyezéséről szóló, 2008. november 19-i módosított 2008/98/EK európai parlamenti és tanácsi irányelvre,

tekintettel a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról szóló, 2015. szeptember 9-i (EU) 2015/1535 európai parlamenti és tanácsi irányelvre,

tekintettel a Fogyasztóvédelmi Törvénykönyvre, különösen annak a 2016. március 14-i 2016-301. sz. és a 2016. március 25-i 2016-351. sz. rendelkezések jóváhagyásáról szóló, 2017. február 21-i 2017-203. sz. törvényéből következő bevezető cikkére,

tekintettel a Fogyasztóvédelmi Törvénykönyvre, különösen annak a pazarlás elleni küzdelemről és a körforgásos gazdaságról szóló, 2020. február 10-i 2020-105. sz. törvény 16. cikkéből következő L. 541-9-2. cikkére,

tekintettel a 2015/1535/EU irányelv értelmében az Európai Bizottságnak megküldött XXXX/XXXX/X számú értesítésre,

az Államtanács (állami beruházási szekció) meghallgatását követően,

**a következőket rendeli el:**

**1. cikk**

A Környezetvédelmi Törvénykönyv rendeleti részében az V. könyv IV. címe az alábbi IV. fejezettel és 1. szakasszal egészül ki:

„IV. fejezet

Tájékoztató a lakosság számára a hulladéktermelő termékekről

1. szakasz

A javíthatósági index feltüntetése

R. 544-1. cikk − A Környezetvédelmi Törvénykönyv L. 541-9-2. cikkében az elektromos és elektronikus berendezések esetén meghatározott javíthatósági index egy tízes skálán megadott szám, amelyről a fogyasztókat új berendezés vásárlásának pillanatában tájékoztatni kell.

Ez az index az adott berendezés minden egyes modelljére vonatkozik.

R. 544-2. cikk − E kormányrendelet alkalmazásában:

1. „Forgalmazás”: valamely elektromos vagy elektronikus berendezés kereskedelmi tevékenység keretei között, terjesztés vagy használat céljából történő beszállítása a belföldi piacra, akár díjfizetés ellenében, akár díjmentesen;

2. „Forgalomba hozatal”: valamely elektromos vagy elektronikus berendezés első alkalommal történő forgalmazása a belföldi piacon;

3. „Gyártó”: minden olyan természetes vagy jogi személy, aki elektromos vagy elektronikus berendezést gyárt vagy terveztet, és saját neve vagy kereskedelmi védjegye alatt forgalomba hozza;

4. „Importőr”: minden olyan természetes vagy jogi személy, aki az Európai Unió tagállamaiból vagy valamely harmadik országból származó elektromos vagy elektronikus berendezést a belföldi piacon forgalmaz;

5. „Forgalmazó”: a szállítási láncon belül bármely olyan, elektromos vagy elektronikus berendezést piacra juttató természetes vagy jogi személy, aki nem azonos a beszállítóval vagy az importőrrel;

6. „Eladó”: minden olyan természetes vagy jogi személy, aki kereskedelmi tevékenysége keretében elektromos vagy elektronikus berendezéseket forgalmaz, és azokat a fogyasztók számára eladja, akár távértékesítés formájában;

7. „Távértékesítés”: az eladó és a fogyasztó közötti bármely olyan, szervezett értékesítési rendszer alapján létrejött szerződés, amely az eladó és a fogyasztó egyidejű fizikai jelenléte nélkül jött létre egy vagy több távközlési eszköznek a szerződés megkötésének időpontjáig bezárólag történő kizárólagos használatával;

8. „Modell”: valamely berendezés egy változata, amely esetén a javíthatósági index számítása szempontjából fontos műszaki jellemzők mindegyik egységnél megegyeznek.

544-3. cikk

I. − A gyártók vagy importőrök az általuk forgalmazott elektromos vagy elektronikus berendezésekre vonatkozóan megállapítják a javíthatósági indexet, továbbá azokat a paramétereket, amelyek a rendeletben megadott szabályok szerint az index meghatározására szolgáltak.

II. − A gyártók és importőrök az elektromos és elektronikus berendezések belistázásakor és kiszállításakor díjmentesen és dematerializált formában tájékoztatják a forgalmazókat és az eladókat a forgalmazott berendezések minden egyes modelljére vonatkozóan a következőkről:

a) a rendelet szabályai szerinti javíthatósági indexről és a rendeletben meghatározott jelzésekről,

b) a rendeletben előírt formában a javíthatósági index megállapításához használt paraméterekről.

III. − Amennyiben személye nem egyezik meg az eladóval, a forgalmazó az elektromos vagy elektronikus berendezések belistázásakor és kiszállításakor az a) és b) pontban megadott feltételek szerint díjmentesen tájékoztatja az eladót az indexről és annak számítási paramétereiről.

IV. − Az index ezen kívül feltüntethető közvetlenül az egyes modellek egységein vagy csomagolásán címkézés vagy jelölés formájában, a rendeletben előírt jelölési előírásoknak megfelelően.

V. − A gyártók és az importőrök az adott termékmodell utolsó egységének forgalomba hozatalától számított legalább két éven keresztül, 15 napon belül, díjmentesen megadják minden információkérő személynek a 2. pontban említett információkat.

544-4. cikk

I. − Valamely elektromos vagy elektronikus berendezés üzletben történő értékesítése esetén az eladó a rendeletben előírt szabályok és jelölések szerint jól látható módon feltünteti a berendezésen vagy annak közvetlen közelében a gyártó vagy az importőr által megadott javíthatósági indexet.

II. − Amennyiben az elektromos vagy elektronikus berendezés távértékesítés keretei között kerül forgalmazásra, az eladó a berendezések ismertetőjében jól látható módon, a rendeletben előírt szabályok és jelölések szerint, az ár közelében elhelyezve tünteti fel a javíthatósági indexet.

III. − Az eladó továbbá a rendeletben előírt formában, a célnak megfelelő módon elérhetővé teszi a fogyasztók számára a berendezések javíthatósági indexének megállapításához használt paramétereket.

544-5. cikk − A gyártók vagy importőrök az érintett termékmodell utolsó egységének forgalomba hozatalától számított legalább két éven keresztül a fogyasztók számára elérhetővé teszik a javíthatósági indexet és az annak megállapításához használt paramétereket.

544-6. cikk

I. − A javíthatósági index kiszámításához használt paraméterek:

a) húszas skálán megadott pontszám arra vonatkozóan, hogy a műszaki dokumentáció, valamint a használati és karbantartási útmutató mennyi ideig áll a gyártók, szervizek és fogyasztók rendelkezésére;

b) húszas skálán megadott pontszám a berendezés szétszerelhetőségének jellemzésére: az adott alkatrészhez való hozzáféréshez szükséges szétszerelési lépések száma, a szükséges szerszámok és az alkatrészek közötti rögzítések jellemzői;

c) húszas skálán megadott pontszám arra vonatkozóan, hogy a gyártók, a cserealkatrész-forgalmazók, a szervizek és a fogyasztók mennyi ideig és milyen szállítási határidővel érhetik el a piacon a cserealkatrészeket;

d) húszas skálán megadott pontszám az alkatrészek gyártói vagy importőri értékesítési árának és a berendezések gyártói vagy importőri értékesítési árának viszonyára vonatkozóan, a rendeletben előírt szabályok szerint számítva;

e) húszas skálán megadott pontszám az érintett berendezések kategóriáját érintő speciális szempontokra vonatkozóan.

II. − A javíthatósági index megállapításához a fenti öt pontszám összegét tízzel el kell osztani, így kapjuk meg az 1-től 10-ig terjedő összpontszámot.

III. − Az elektromos és elektronikus berendezések minden egyes kategóriájára vonatkozóan a környezetvédelmi miniszter, valamint a gazdasági és pénzügyminiszter által kiadott rendeletben kell meghatározni az adott kategóriákra vonatkozó szempontokat és alszempontokat, illetve speciális szempontokat, továbbá az index számítási módját.

544-7. cikk − 2024. január 1-étől a fenntarthatósági index kiegészíti vagy – bizonyos berendezési kategóriák esetén – felváltja a javíthatósági indexet, magába foglalva újabb, többek között a berendezés megbízhatóságára és ellenállóságára vonatkozó szempontokat.

**2. cikk**

E kormányrendelet rendelkezései 2021. január 1-jén lépnek hatályba.

**3. cikk**

E kormányrendeletet a Francia Köztársaság *Hivatalos Lapjá*ban teszik közzé, végrehajtásáért – a hatáskörüket érintő területen – az ökológiai átmenetért felelős miniszter, és a gazdasági és pénzügyminiszter felel.

Kelt 2020. xx. xx -án/-én.

A miniszterelnök:

Jean CASTEX

Az ökológiai átmenetért felelős miniszter:

Barbara POMPILI

A gazdasági és pénzügyminiszter:

Bruno LE MAIRE